Informácia
o činnosti Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru

Vláda Slovenskej republiky uznesením č. 979/2001 zo dňa 10. októbra 2001 k  návrhu odpovede vlády na správu Európskeho výboru na zabránenie mučenia a neľudského či ponižujúceho zaobchádzania alebo trestania (CPT) z druhej periodickej návštevy Slovenska uskutočnenej 9. až 18. októbra 2000 (ďalej len „uznesenie“), v bode D.2. uložila ministrovi vnútra Slovenskej republiky úlohu v znení „venovať trvalú pozornosť činnosti sekcie kontroly a inšpekčnej služby Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru“ (ďalej len „podanie“) a raz ročne informovať vládu. Túto úlohu po zmene organizácie Ministerstva vnútra Slovenskej republiky od 1. apríla 2002 do 31. augusta 2007 plnil úrad inšpekčnej služby Policajného zboru (ďalej len „úrad inšpekčnej služby“). 

Jednotlivé podania boli evidované na základe oznámení predkladaných Zborom väzenskej a justičnej stráže, prokuratúrou, samotnými občanmi, alebo na základe iných podnetov (napríklad podania postúpené od iných služieb Policajného zboru). 

Vývoj početnosti podaní a ich riešenia od prijatia uznesenia vlády Slovenskej republiky č. 979/2001, je uvedený v prílohe.

Na základe porovnania štatistických údajov za roky 2002 až 2006, znázornených v grafe č. 1, je možné konštatovať, že počet podaní zaevidovaných úradom inšpekčnej služby zaznamenával do roku 2005 klesajúcu tendenciu a až v roku 2006 po dlhšom čase stúpol. Doposiaľ najmenej podaní, a to 155, bolo zaevidovaných v roku 2005. V roku 2006 bolo zaevidovaných 227 podaní, čo v porovnaní s rokom 2005 predstavuje nárast o 72 podaní, resp. o 46,45%. 

Graf č. 1 - Počet podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru zaevidovaných úradom inšpekčnej služby Policajného zboru za obdobie rokov 2002 až 2006.

V roku 2006  (pozri tabuľku č. 6  prílohy):
•	192 (84,58%) - podaní, čo je o 53 podaní viac ako za rok 2005, bolo uznesením odmietnutých podľa  § 197 ods. 1 písm. d/ Trestného poriadku, nakoľko nebol dôvod na začatie trestného stíhania alebo na postup podľa odseku 2, 
•	2 podania boli realizované vydaním uznesenia o začatí trestného stíhania podľa § 199 ods. 1 Trestného poriadku, 
•	14 podaní bolo realizovaných návrhom na zastavenie trestného stíhania podľa § 215 ods. 1 Trestného poriadku, 
•	1 podanie bolo realizované vydaním uznesenia o prerušení trestného stíhania podľa § 228 ods. 1 Trestného poriadku,
•	1 podanie bolo uznesením odložené podľa § 197 ods. 1 písm. c/ Trestného poriadku, 
•	1 podanie bolo ukončené ad acta, nakoľko podanie bolo identické s predošlým a ukončeným odmietnutím veci, 
•	7 podaní bolo postúpených vecne a miestne príslušnému orgánu. 

Predmetom ďalšieho šetrenia bolo deväť podaní, o ktorých nebolo v hodnotenom období rozhodnuté. 

     Za obdobie od 1. januára 2007 do 30. júna 2007 bolo prijatých 108 podaní (pozri tabuľku č. 7  prílohy). Z uvedeného počtu:

•	79 (73,15 %) podaní, čo je o 19 podaní menej, ako za hodnotené obdobie roku 2006 (98), bolo uznesením odmietnutých podľa § 197 ods. 1 písm. d/ Trestného poriadku, nakoľko nebol dôvod na začatie trestného stíhania alebo na postup podľa odseku 2, uvedeného ustanovenia Trestného poriadku,
•	13 podaní bolo realizovaných vydaním uznesenia o začatí trestného stíhania podľa § 199 ods. 1 Trestného poriadku,
•	6 podaní bolo realizovaných návrhom na zastavenie trestného stíhania podľa § 215 ods. 1 písm. a/ Trestného poriadku,
•	2 podania boli uznesením odložené podľa § 197 ods. 1 písm. c/ Trestného poriadku.

     Predmetom ďalšieho šetrenia je osem podaní, o ktorých nebolo v hodnotenom období rozhodnuté.
Úrad inšpekčnej služby za obdobie prvého polroka 2007 zaevidoval                       o 21 (16,28%) podaní menej v porovnaní s prvým polrokom 2006, kedy bolo zaevidovaných 129 podaní. Prehľad počtu podaní za obdobia polrokov 2002 až 2007 je znázornený v grafe č. 2.

Graf č. 2 - Počet podaní zadržaných, zaistených a obvinených osôb na zranenia, ktoré im podľa ich   vyjadrenia boli spôsobené príslušníkmi Policajného zboru, zaevidovaných úradom inšpekčnej služby Policajného zboru za obdobie prvých polrokov  2002 až 2007.

     Prešetrením 85 podaní (78,70%) sa neprimerané násilie zo strany príslušníkov Policajného zboru nepotvrdilo. Išlo o podania, ktoré boli realizované vydaním uznesenia o odmietnutí veci podľa § 197 ods. 1 písm. d/ Trestného poriadku a podania realizované návrhom na zastavenie trestného stíhania podľa § 215 ods. 1 písm. a/ Trestného poriadku. Zo strany oznamovateľov ide dlhodobo často o účelové podania s cieľom oslabiť dôkaznú situáciu voči sebe a dosiahnuť zníženie výšky hroziaceho trestu, respektíve vyhnúť sa trestnému stíhaniu. Častá je tiež zrejmá snaha o určitú odvetu voči zakročujúcim príslušníkom Policajného zboru a to najmä u občanov, ktorí podávajú oznámenia na udalosti, ktoré siahajú ďalej do minulosti a teda nie je to ich bezprostredná reakcia na aktuálny zákrok. Uvedená situácia dlhodobo pretrváva.

     Dôvodom postupu povereného príslušníka Policajného zboru, resp. vyšetrovateľa Policajného zboru vo veciach, ktoré uznesením odmietol podľa § 197 ods. 1 písm. d/ Trestného poriadku, boli najmä adekvátnosť použitia donucovacích prostriedkov pri služobnom zákroku, nepreukázanie skutkového stavu podľa údajov oznamovateľov, výkon práv a povinností v súlade so zákonom, vyvrátenie tvrdení oznamovateľov zisteným skutkovým stavom, postup v súlade s internými predpismi, nenaplnenie znakov skutkovej podstaty preverovaného podozrenia  z trestného činu.

         Pre eliminovanie tejto trestnej činnosti, bude aj naďalej kladený dôraz na oboznamovanie príslušníkov Policajného zboru s internými predpismi                                 a informáciami potrebnými na riadny výkon štátnej služby. Príslušníci Policajného zboru budú s uvedenou problematikou, so zameraním na etiku práce, oboznamovaní najmä prostredníctvom rezortných škôl, a to formou prednášok. Okrem toho úrad inšpekčnej služby využíval aj porady s riaditeľmi útvarov Policajného zboru, kde ich oboznamoval s poznatkami o negatívnom konaní a najmä s prípadmi konkrétneho násilia zo strany príslušníkov Policajného zboru a ich príčinami. Cieľom je využívanie týchto poznatkov v riadiacej práci a znižovanie počtu prípadov neadekvátneho konania príslušníkov Policajného zboru voči zadržaným, zaisteným a obvineným osobám.

     Za účelom predchádzania a eliminovania negatívneho konania príslušníkov Policajného zboru voči zadržaným, zaisteným a obvineným osobám boli už v minulom období prijaté viaceré opatrenia. Kontrolná skupina sekcie kontroly Úradu vlády Slovenskej republiky, v spolupráci s úradom kontroly ministra vnútra Slovenskej republiky dňa 26. októbra 2006 na základe poverenia č. 7/06/2 na vykonanie kontroly,  vykonávali kontrolu plnenia úloh z uznesení vlády splatných v III. štvrťroku 2006 a uznesenia vlády SR č. 34/2006 s osobitným zreteľom na kontrolu plnenia opatrení uvedených v odpovedi vlády na „Správu pre vládu o návšteve SR, ktorú uskutočnil Európsky výbor na zabránenie mučenia a neľudského či ponižujúceho zaobchádzania alebo trestania“ (Výbor CPT), za kontrolované obdobie od 10. októbra 2001 do 30. septembra 2006. 

     Kontrola úloh bola vykonaná výberovým spôsobom. Úlohy, ktoré boli uložené úradu inšpekčnej služby boli splnené, resp. sa plnia. Vykonanou kontrolou nebolo zistené porušenie všeobecne záväzných právnych predpisov ani interných aktov riadenia vydaných na ich základe Ministerstvom vnútra Slovenskej republiky. 

     Vláda Slovenskej republiky uznesením č. 163 z 28. 2. 2007, v bode A. vzala na vedomie Správu z  vyššie uvedenej kontroly a v bode C. tohto uznesenia uložila podpredsedovi vlády a ministrovi vnútra vykonávať kontrolu plnenia opatrení uvedených v odpovedi vlády SR na Správu Európskeho výboru na zabránenie mučenia a neľudského či ponižujúceho zaobchádzania alebo trestania o návšteve Slovenskej republiky, ktorú uskutočnil v dňoch 22. februára až 3. marca 2005. Gestorom uvedenej úlohy je úrad kontroly ministra vnútra Slovenskej republiky, po organizačných zmenách Ministerstva vnútra Slovenskej republiky od 1. septembra 2007, sekcia kontroly a inšpekčnej služby Ministerstva vnútra Slovenskej republiky, ktorá bude vykonávať kontrolu plnenia opatrení každoročne v stanovenom  termíne do 31. januára za predchádzajúci rok.